Igehirdetések kegyelemről, szeretetről és a gyülekezeti egységről V.
Lelki kiskorúság és a bűn megtűrése
1Kor 5,1-13
Lekció: Ef 5,22-32; Mt 18,15-22
A korinthusi levél a lelki növekedés levele. Hiába teltek el évek megtérésük óta, a korinthusiak lelki kiskorúságban maradtak. Pál éppen ezért azonosítja a növekedést akadályozó tényezőket, és határozottan, bátran, szeretettel és konkrétan rámutat a bűnökre, amelyek távol tartották őket a Krisztussal kegyelmétől. 
Ugyanakkor a korinthusi levél a gyülekezet levele is. Pál nem egyéneknek ad tanácsokat, hanem a gyülekezet egészének. Őt a gyülekezet közössége érdekli, hogy hogyan élik meg, mint gyülekezet a bűnnel való harcot, az Isten és egymás iránti szeretetet. 
E két dologból az is következik, hogy a lelki növekedés elválaszthatatlan a gyülekezeti élettől. A keresztyén élet sosem lehet csupán egyéni, nem állhat csak az „én és az Úr” viszonyból. Az oroszlánok is inkább a magányos prédákra próbálnak vadászni, hiszen a csorda védelmet jelent. Ugyanígy az ordító lelki oroszlán, a sátán is könnyebben ejti el a magányos keresztyéneket. A közösségre való rászorultságunk igaz még az olyan „személyes” dolgokra is, mint a bűnnel való harcunk. Nem igaz, hogy a bűnöm csupán személyes probléma lenne. Nem igaz, hogy bűnöm nincs hatással másokra. Nem igaz, hogy mások bűne ne érintene engem. Ahhoz, hogy ezt megértsük, és lelki vérkeringésünkbe ivódjon, egy valós életből vett esettanulmányon fogjuk megvizsgálni, hogy mi mindent rombolhat a bűn lazán való kezelése. Az esettanulmány természetesen a korinthusi gyülekezet lesz.

Három dolgot fogunk megnézni. Először is, hogy mi volt a probléma Korinthusban? Másodszor, hogy mi Isten tanítása erről a helyzetről? Harmadszor, hogyan kell ennek befolyásolnia az életünket?
1. A probléma: a büszkeség
Mi volt a probléma Korinthusban? Látszólag egy férfi nyílt, durva paráznasága. Az egyik gyülekezeti tag édesapjának feleségével (vélhetően a mostohaanyjával) lépett testi kapcsolatba, sőt már vele is élt. Kirívó paráznaság volt ez, amelyet még a szabad erkölcsű görögök is megvetettek. Ráadásul nyilvánvaló, szégyenletes probléma, hiszen ez a hír már bejárta Korinthust, sőt Pál fülébe is eljutott (1. v.). Ha ez a probléma, akkor azt várjuk, hogy Pál tanítson világosan a paráznaság bűnének rombolásáról.
Ám nem ez történik! A felolvasott részben nem a paráznaság van a fókuszban. Ha megnézitek, az első bevezető versen kívül Pál nem a férfiról ír, hanem arról, hogyan kell a gyülekezetnek e helyzethez viszonyulnia. Meglepően kevés szó esik a konkrét esetről, és meglepően sok a gyülekezet felelősségéről. A felszínen lévő probléma ez a durva paráznaság. De az igazi baj az, ahogy ezt a gyülekezet (nem) kezelte. Ha a gyülekezet Isten parancsát követi, akkor a paráznaság legfeljebb egy embert veszélyeztet, akinek esetét kezelik, és vége. Azonban ha a gyülekezet rosszul kezeli, akkor nemcsak egy ember, hanem egy egész gyülekezet megromlása a tét. 

Korinthusban sajnos ez utóbbi volt a helyzet. De mi állt ennek hátterében? Miért nem volt képes a gyülekezet megfelelő módon kezelni? A 2. és 6. versekben Pál megadja a választ: „2Ti pedig kérkedtek…” és „6Nem jó a ti dicsekedésetek.” Mi a gyökér tehát? A büszkeség.
Figyelem, kedves budapesti gyülekezet! Büszkeség – ezt a szót nem először halljuk a korinthusi levélben. Sőt, a 3-5. fejezetek gyülekezeti problémáinál mindig előkerült a büszkeség. A büszkeség megjelent az irigységben és versengésben, ahogyan a gyülekezet pártokra szakadt a különböző igehirdetők mentén (3. fej.). A büszkeség volt a háttere annak, hogy nem fogadták el a lelkészi autoritást (4. fej.). És most azt látjuk, hogy a büszkeség miatt tűrték meg a bűnt a gyülekezetben. Vagyis a korinthusiak lelki kiskorúsága összefügg a büszkeséggel. A büszkeség nem más, mint az „én tudom” magatartás. Amikor azt gondoljuk, hogy nekem menni fog saját erőmből. Amikor úgy vélekedünk, hogy én már elég idős, tapasztalt, tanult vagyok a problémáim megoldásához. Amikor nem gondoljuk, hogy tanácsra szorulunk. Amikor elvárjuk, hogy észrevegyenek, megdicsérjenek, köszönetet mondjanak. Mindezen gondolkozás mögött a büszkeség áll – még ha sokszor nem is tudatosítjuk. Ez pedig ellentmond Krisztus evangéliumának. Hiszen az evangélium nem arról beszél, hogy „mi tudjuk”. Isten örömhíre a teljes romlottsággal kezdődik. Halott vagy bűneidben. Képtelen arra, hogy harcolj a bűnnel, vagy szeresd Krisztust. Egyszerűen nem megy. Isten örömhíre a kegyelem evangéliuma. Ez azt jelenti, hogy Istenre szorulsz minden kis dolgodban is. Nem lesz erőd, ha Ő nem ad neked. Nem lesz sikered, ha nem Tőle kéred. Nélküle semmit sem cselekedhetünk. Következésképpen nincs semmi, amibe bízhatnál, amivel kérkedhetnél – semmi Jézus Krisztuson kívül. Ha elfelejtjük a teljes romlottság és kegyelem tanítását, nem mozdulhatunk ki a kiskorúság csapdájából.
Ez igaz a bűn megtűrése kapcsán is. A korinthusiak büszkesége e téren megakadályozta őket a lelki növekedésben. Hogyan? A 2. vers azt mondja: „2Ti pedig kérkedtek, pedig szomorkodnotok kellene és kivetni közületek azt, aki ezt a dolgot tette.” A korinthusiak kérkedtek, szó szerint „felfuvalkodtak” – mivel? Valószínűleg azzal, hogy ők jól ítélik meg a helyzetet, jobban, mint Pál, és tudják kezelni. Nem akartak hajlani az isteni tanácsra, hanem azt tették, amit ők jónak láttak, hiszen „ők tudják”…
A 6. vers pedig a büszkeségük egy másik oldalára mutat rá: „6Nem jó a ti dicsekedésetek. Hát nem tudjátok, hogy egy kicsiny kovász az egész tésztát megkeleszti?” A korinthusiak dicsekvése abban állt, hogy azt gondolták, őket a másik bűne nem befolyásolja. Mintha lelkileg felsőbbrendűnek gondolták volna magukat, akik „nem követhetnek el” hasonló bűnt. Dicsekedtek, hogy ők lelkileg jól állnak, dicsekedtek, hogy ők nem romlanak meg.
E két megjelenése a büszkeségnek óriási veszély, kedves budapesti gyülekezet. Ne próbáljunk bölcsebbek lenni Istennél, és ne próbáljunk más megoldást keresni a problémára, mint amit Ő ad. Ne gondoljuk, hogy minket más bűne nem érinthet, és nem befolyásolhat. Hanem inkább alázkodjunk meg, és hallgassuk, hogy mit tanít az Úr a bűn megtűréséről.
2. A tanítás: Krisztus szeplőtlen Egyházat akar
A bűnhöz való viszonyulás alapelve egyértelmű: „11Most tehát azt írom nektek, hogy ne tartsatok kapcsolatot azzal, akit testvérnek neveznek, de parázna vagy kapzsi vagy bálványimádó vagy szitkozódó vagy részeges vagy rabló. Az ilyennel még együtt se egyetek.” Vagyis: a keresztyén élet nem összeegyeztethető a bűnös életmóddal. A bűnt nem lehet megtűrni. A bűnben való megmaradás, a megtérés hiánya kizár a keresztyének közösségéből. 
Talán azt kérdezed: miért? Hát azért, mert Krisztus az egyház szentségéért halt meg.
„25Ti, férfiak, szeressétek feleségeteket, amint Krisztus is szerette az egyházat, és önmagát adta érte, 26hogy a víz fürdőjével az ige által megtisztítva megszentelje, 27hogy majd dicsőségben maga elé állítsa az egyházat úgy, hogy ne legyen rajta szennyfolt vagy ránc vagy valami hasonló, hanem hogy legyen szent és feddhetetlen.” (Ef 5,25-27)
„[Krisztus] önmagát adta értünk, hogy megváltson minket minden gonoszságtól, és hogy önmaga számára megtisztítsa saját népét, hogy jó cselekedetekre igyekezzen.” (Tit 2,14)
Mi Krisztus szolgálatának a célja? Az, hogy azokat, akiket a bűntől megváltott, teljes tisztaságban, szentségben, jó cselekedetre való igyekezetben találjon. Jézus Krisztus a mennyei Vőlegény, a fehér lovon érkező Herceg (Jel 19,11-16), aki képes volt feláldozni mindenét, hogy mennyasszonyát kiváltsa. Emberi testet öltött, alávetette magát Isten törvényének, vállalta az emberek gúnyát és az Isten haragját, sőt legvégül még az életét is odaadta azért, hogy … menyasszonyának bűntől mocskos ruháját kifehérítse. Ő tökéletes munkát végzett. Ennek következtében bárki, aki hisz az Úr Jézusban, és Őmiatta kéri bűnei bocsánatát, az Isten előtt igaznak fog találtatni. Annak Isten odaadja Jézus igazságát, a hófehér ruhát legyen bármennyi bűn is az életében.
De ezzel még nincs vége! Jézus váltsága ugyanis nemcsak egy bírói döntés. Jézus nemcsak az Isten előtti helyzetünket változtatja meg, nemcsak felment az ítélet alól, és bűnösökből így igazak leszünk. Hanem Jézust a szívünk belső állapota is érdekli. Ő nem nyugszik dolgozni rajtunk, amíg bűn van az életünkben. Ő nemcsak azért halt meg, hogy az ítélet alól minket felmentsen, hanem azért is, hogy belsőleg egyre szentebbé formáljon, hogy a bűnnek egyre kevesebb fertőzése legyen bennünk. Ő nem akar az Egyházban, az Ő menyasszonyában egyetlen ráncot vagy szennyfoltot látni. Ezért él és munkálkodik most is: Ő tökéletesnek akar minket látni. Erről szól a megszentelődés, a keresztyén élet.

Kedves budapesti gyülekezet, értjük-e már, hogy miért nem élhetünk közösségben a bűnnel? A fő késztetésünk a bűnnel való harcra nem az, hogy mit mondanak az emberek vagy a lelkész, hanem az, hogy Krisztus ezért adta az Ő drága vérét, hogy titeket „Maga számára megtisztítson” és „feddhetetlenül” állítson maga elé a mennyei menyegző napján. Ha a bűnt megtűrjük, Krisztus áldozatát nem becsüljük! Ha odázzuk a megtérést, Krisztust nem szeretjük!

Pál egy ószövetségi szokással, a páska és a kovásztalan kenyerek ünnepével próbálja ezt világosabbá tenni. „7Takarítsátok ki azért a régi kovászt, hogy új tésztává legyetek, hiszen ti kovásztalanok vagytok, mert Krisztus, a mi húsvéti bárányunk már megáldoztatott. 8Azért ne régi kovásszal ünnepeljünk, sem a rosszaság és gonoszság kovászával, hanem a tisztaság és az igazság kovásztalanságával.” Az Ószövetségben a két ünnep rögtön egymás után következett, elválaszthatatlan volt egymástól. A páskabárány Krisztus halálát és a megváltásunkat jelképezi, a kovásztalan kenyerek ünnepe pedig a bűnnel való harcot és a megszentelődést.  Ez utóbbi magyarázata nagyon kézenfekvő. A kovász jól jelképezi azt, hogy a bűn hogyan növekszik és terjed. A kovászban élesztőgombák vannak, amik széndioxidot termelnek, és növelik a kenyér térfogatát. Még egy kevés is drámai változást képes előidézni: 1 kiló kenyérhez adott 10-15 dkg kovász teljesen megváltoztatja a tésztát: felfújja, átalakítja annyira, hogy ha egymás mellé teszünk sütés után a kovász nélküli kis ostyát és a (levegős) kenyeret, meg sem mondanánk, hogy 90%-ban ugyanaz van mindkettőben. A kovászhoz hasonlóan már a kis bűn is kezdi megváltoztatni az életünket. Ahogy a kovász dagad és növekszik, úgy a kisebb bűnök újabb bűnöket szülnek, és átalakítják teljesen az életünket.

A két ünnep kapcsolata nagyon fontos. Isten csak azoknak parancsolja meg a kovásztalan kenyérrel való ünneplést, akik a páskabárányt leölték. Vagyis mindaddig nem harcolhatunk a bűnnel, amíg Krisztus halálában nem részesültünk, azaz nem tértünk meg. Először is látnunk kell bűnösségünket, azt, hogy egyedül Krisztus segíthet rajtunk, és nélküle Isten ítélete következik be rajtunk. De ha Krisztusban váltságunk van, akkor nem maradhat meg életünkben a bűn kovásza!
Valóban szeretni akarjuk Megváltónkat, kedves budapesti gyülekezet? Ha igen, akkor ez felelősséget ró az egyéni és a gyülekezeti életünkre egyaránt. Egyéni szinten, saját életünkre alkalmazva azt kell meglátnunk, hogy keresztyénként nem élhetünk bűnös szokások rabságában. Figyeljetek, mit mond Pál: „11ne tartsatok kapcsolatot azzal, akit testvérnek neveznek, de parázna vagy kapzsi vagy bálványimádó vagy szitkozódó vagy részeges vagy rabló.” Ez a vers nem azt mondja, hogy ha valaki paráználkodik vagy szitkozódik, az nem keresztyén. Sajnos vannak bukások az életünkben. Ám egy dolog, hogy valaki egyszer szitkozódik, és megtér abból, és egy teljesen másik, ha valakit már szitkozódónak vagy paráznának neveznek, vagy nyilvános, kirívó bűnben él. Ebben az esetben ezek a bűnök életet meghatározó szokásokká váltak. Ez már egyáltalán nincs rendben. Keresztyénként nem maradhatsz meg a bűnben.
Gyülekezeti téren is igaz ez. A gyülekezet közössége nem élhet meg nem bánt bűnnel és bűnössel közösségben. Azért, mert a bűn ragályos: a kovászhoz hasonlóan szaporodik. A keresztyén élet természetét tekintve közösségi. Jézus egy népet váltott meg, akik egymással is kapcsolatban vannak. Ha pedig a nép egyik tagja elkezd romlani, az olyan, mint egy kosár almánál a rothadás: gyorsan átterjed másokra. Az én rossz példám másokat is elbátortalanít a kitartásban vagy az önmegtagadásban. Elülteti a másik fejében a gondolatot: „Hát ha neki szabad, akkor nekem is…” 
3. Az alkalmazás: bánkódás és a bűn kivetése
Mi tehát a megoldás? „2Ti pedig kérkedtek, pedig szomorkodnotok kellene és kivetni közületek azt, aki ezt a dolgot tette.” Nem a kérkedés („én tudom kezelni a bűnt”), hanem a megszomorodás és a kivetés.
Ez igaz egyéni szinten is. Jó látnod, hogy az egyházfegyelem „nulladik lépcsője” az önfegyelem, vagyis amikor még testvéri intés nélkül, magad kezeled életed bűneit. Az egyházfegyelem a személyes életünk reformációjával kezdődik. Akárcsak a gyülekezetben, úgy magányodban is először is szomorkodnod kell a bűn miatt. Más szóval: bánkódnod kell a bűn miatt. Meg kell látnod azt, hogy a megtűrt bűn ellentmond Krisztus irántad való szeretetének. Ő szennyfolt nélkülinek, tökéletesnek akar látni. Naponta fenntartja életed, és Szentlelke által őrzi a Vele való közösségedet. Bűnöddel paráznává vagy szitkozódóvá teszed Krisztus tagját. Tényleg ennyire nem törődnél Krisztussal? De a megszomorodás nem elég. Krisztus erejére támaszkodva el kell hagynod a bűnt! Testvérem, ne csak nagy bűnökre gondolj itt! Egy mondás szerint: „Vess el egy tettet, és szokást aratsz. Vess el egy szokást, és jellemet aratsz. Vess el egy jellemet, és végzetet aratsz.” A szokássá vált, életet meghatározó bűnök mindig egy gondolattal és egy tettel kezdődnek. Senki se lesz parázna egyből. Ez az, amiért olyan komolyan kellene venned az első gondolatok és „kis” bűnök megjelenését.
A bűnnel való harc azonban közös felelősség is. Az alapelv itt is ugyanaz: nem a közömbösség vagy a kérkedés, hanem a szomorkodás. A menyasszony szennyes ruhája mindig szomorú, legyen a folt elöl vagy hátul. Igenis helye van a közös gyülekezeti bűnbánatnak, és az egymás bűnén való szomorkodásnak. Ám e szomorkodás nem passzív kesergés, és tétlen tűrése a bűnnek. Hanem egy aktív, a gyülekezet szentségéért tettre kész szomorúság – ez az egyházfegyelem.
Az egyházfegyelemmel kapcsolatban legyen egy dolog világos már a kezdetektől. Az egyházfegyelem célja nem a rombolás, hanem az építés – nem negatív dolog, hanem pozitív. Az egyházfegyelem nem egy egymást figyelő besúgóhálózat, ahol mindenki árgus szemekkel várja, mikor bukik el a másik, és döngölheti ezért őt a földbe. Nem, az egyházfegyelem Krisztus szerető gondoskodása Egyháza iránt. A mi javunkat keresi ezzel. Ez látszik abból, ahogy Pál az egyházfegyelem legutolsó, legkeményebb lépéséről, a kizárásról ír: „5átadjuk az ilyet a Sátánnak a test veszedelmére, hogy a lélek megtartasson az Úrnak ama napján.” Az egyházfegyelem mind a gyülekezet, mind a megtérni nem akaró bűnös javát keresi. Hasznos még a kizárt bűnösnek is. A kizárás ugyan a test veszedelmére van, mert a gyülekezet védő és építő közösségétől távol az ember a Sátán uralma alá kerül, és ezt testi-lelki egészsége sínyli meg. De mindennek a célja az, hogy a bűnös látva életének romjait, újra visszatérjen az élő Istenhez és a gyülekezethez. És a kizárás hasznos a gyülekezetnek is, mert segíti a szent közösség fennmaradását, – ahogy később írja Pál – a tisztasággal és igazsággal való ünneplést.
Persze az egyházfegyelem nem a kizárással kezdődik. Említettük, hogy a „nulladik” lépés az önfegyelem, amikor magam kezelni tudom a bűnömet. Ugyan lehet, hogy megbántok mást, de felismerem, és rendezem. Ha nem így történik, és vétkem nyilvánvaló lesz, és ebből nem akarok megtérni, ott lép be a fegyelmezés segítsége. Ennek folyamatát Krisztus a Máté 18-ban fejti ki. Ha a bűn nem nyilvános, csak egy vagy pár embert érint, akkor először a személyes intésnek van helye. Először én megyek oda a testvéremhez (Mt 18,15), és ha még ekkor sem hallgatna, akkor egy vagy két tanú segítségül hívásával (Mt 18,16). Ha ez sem segít, akkor kell a gyülekezet elé vinni a bűnt. Nyilvánvalóvá kell tenni először a presbitérium, majd a gyülekezet előtt (Mt 18,17), és ha nem hallgat még ekkor sem, akkor jön a legutolsó lépés: a gyülekezet közösségéből való kizárás (Mt 18,18), ami a testvéri közösség minden áldásától való megfosztást jelent. Ilyenkor nincs helye a kizárttal való kötetlen beszélgetésnek, ahogy az ige mondja: nem tarthatunk kapcsolatot velük, sőt együtt se együnk. Csupán egyetlen helyes viszonyulás van a kizárthoz: felszólítani, hogy rendezze kapcsolatát a gyülekezet presbitériumával.
Ez az az aktív magatartás, amit Isten elvár tőlünk, kedves budapesti gyülekezet. Viselj gondot magadra, de viselj gondot testvéreidre is. A szeretet sok vétket elfedez, de nem szeretet az, amely nem igazítja útba a tévelygő bűnöst (Gal 6,1), amely engedi, hogy keserűség vagy harag ékelődjön egy kapcsolatba (Zsid 12,14-15), vagy amely tétlenül nézi a bűn kovászának terjedését a gyülekezetben (1Kor 5,7). Nem, felelősök vagyunk egymásért! Kedves gyülekezet, imádkozom, hogy legyünk kegyelemben növekvő keresztyének, akik nem magukban bíznak, menekülnek a bűntől, és tisztán tartják a gyülekezetet, amelyért Krisztus olyan drága árat fizetett. Ámen.

